Outa: ‘Gee plunderende politici en amptenare die trekpas’Die vakbond Uasa het sy steun toegesê aan ŉ ondersoek met die oog op vervolging van verskeie van die sukkelende wapenvervaardiger Denel se voormalige uitvoerende hoofde. Die Zondo-kommissie na staatskaping het in die tweede gedeelte van sy verslag, wat spesifiek handel oor Denel en Transnet, aanbeveel dat sodanige ondersoeke van stapel gestuur word. Abigail Moyo, woordvoerder van Uasa, sê die land se staatsbeheerde ondernemings (SBO’s) benodig ernstige ingryping. “Dit het sinloos geword om hierdie ondernemings met belastingbetalersgeld aan die gang te hou, terwyl hulle daarin misluk om weens korrupsie en wanbestuur hul bedrywighede vol te hou en werkers te dra,” sê Moyo. Sy sê dit is ook duidelik dat die staat nie ŉ duit omgee oor dié SBO’s of hul werkers nie. “SBO’s moet hul eie inkomste begin genereer en volhoubaar wees, of dit moet geprivatiseer word.” Die drukgroep Outa sê dit is tyd om plunderende politici en amptenare die trekpas te gee. “Daar is geen omdraaikans nie. Mense moet aanspreeklik gehou word – van die destydse president tot die ministers en die rade van SBO’s – almal wat aandadig was,” sê Wayne Duvenage, uitvoerende hoof van Outa. “Die prentjie is so duidelik en tog wonder ons waarom dit [aanstaltes met vervolging] so lank duur. Ons moet aanspreeklikheid kan sien.” Outa sê heelwat van die wandade wat tydens oudpres. Jacob Zuma se termyn gepleeg is, is gedoen met die volle wete en dikwels ook die deelname van sy ministers, adjunkte en premiers. Hulle oortredings was boonop bekend aan parlementslede, lede van die provinsiale wetgewer en raadslede wat deur die regerende party aangestel is. Tog het weinig intussen verander wanneer dit kom by korrupsie deur diegene wat deur pres. Cyril Ramaphosa aangestel word, sê Outa. Ramaphosa is boonop president van die ANC, die party wat die meeste by wandade betrek word. Outa sê daar moet tugstappe met die oog op afdanking van stapel gestuur word teen soveel as moontlik van die oortreders. Hulle name moet ook op ŉ lys geplaas word van diegene wat nie weer ŉ pos in die staatsdiens mag beklee nie. “Ons is ook voorstanders daarvan dat wetstoepassingsowerhede oorweeg om beslag te lê op die paspoorte van diegene wat die nouste geïmpliseer word. Hulle moenie toegelaat word om te ontsnap soos die Guptas gedoen het nie.” Duvenage sê mense weet al jare lank van dié skobbejakke wat by staatskaping betrek word. “Hulle is leuenaars en diewe, nie geskik vir ŉ openbare amp nie.” Van die name wat in die Zondo-verslag genoem word, sluit in dié van Brian Molefe, Anoj Singh, Siyabonga Gama, Malusi Gigaba, Gwede Mantashe, Lynne Brown, Des van Rooyen, Dan Mantsha, die Guptas – en Jacob Zuma. Outa sê dit is noodsaaklik dat diegene betrokke uit magsposisies verwyder word en verhoed word om toegang tot die staatskas te kry om hulself teen toekomstige vervolging te verdedig. Die organisasie het ook Zondo se aanbeveling, dat die misbruik van staatsmag as ŉ misdaad geklassifiseer moet word, verwelkom. “Ons beskou die misdade as verraad.” Outa het ook die aanbeveling verwelkom dat ŉ liggaam op die been gebring moet word om aanbevelings oor die aanstel van raadslede van SBO’s, asook hul uitvoerende hoofde, te doen. Duvenage sê SBO’s moet stappe doen teen diegene wat dié ondernemings geplunder het, oorsigliggame moet hul werk begin doen en vergoeding moet geëis word van internasionale maatskappye wat staatsgeld geplunder en gewas het. Die Nasionale Vervolgingsgesag (NVG) moet ook vervolgings teen diegene betrokke in werking stel en geld moet in die begroting daarvoor beskikbaar gestel word.